लक्ष्मी निबन्धमा महाकवि देवकोटाले भनेका प्रतिभाहरू घरभित्र शिला खोजेझैँ खोज्नुपर्ने अवस्था छ। वैदेशिक रोजगारीले एकथरीको खल्ती त गह्रौँ बनायो। देशमा कुल गार्हस्थ उत्पादनको २९ प्रतिशत हिस्सा विप्रेषणबाट भित्रिने गरेको तथ्य छ तर त्योभन्दा पनि बढी विकृति र विसङ्गति उमारेको छ। अहिले पनि विश्वलाई चकित तुल्याउने ठूलो जनशक्ति विदेशी भूमिमै अल्झिएको छ। बाहिर पाउने दिग्दारी, दुःख एवं दर्द बटुल्ने हो भने दुःखको सगरमाथा नै बन्छ। यता घरभित्रका पीडा र व्यथा पनि चानचुने छैनन्। सानो, सुखी अनि सुन्दर परिकल्पनाको परिवार पनि बिखण्डनको रोगबाट थलिएको छ।
